Continuen les obres de millora a les instal·lacions esportives municipals
24 novembre 2021

## Continuen les obres de millora a les instal·lacions esportives municipals24 novembre 2021Última actualització: 24 novembre 2021

![](../gestion/img/7547f038ade37741c9517091837e3431b526e66ffd8085fef6b560f286d0d0a3.jpg)  
  

S’inicien les obres de millora de la megafonia als espais esportius de Gandia, començant amb el pavelló poliesportiu municipal, després del retard patit a causa de la falta de material i subministraments degut a la pandèmia.

El passat 12 d’agost es va adjudicar el contracte de les obres de megafonia a l’empresa SICE SA, però no ha sigut fins fa poc quan l’empresa ha pogut executar les millores per la problemàtica que hi ha a escala global amb els subministraments. El 13 d’octubre es va presentar la suspensió temporal del contracte fins al passat 22 de novembre. No obstant això, la regidora delegada d’esports, **Lydia Morant**, ha assegurat que “_hi ha temps perquè es puguen finalitzar les obres abans que acabe l’any_”.

Aquestes obres tenen el propòsit de canviar les caixes acústiques, els processadors DSP per a les sales i el panel de control. També es posaran unes noves etapes de potència, uns nous armaris per a les botzines acústiques i nous micròfons per a tots els espais esportius.

Concretament, el contracte d’obres inclou millores per al pavelló del poliesportiu municipal, la sala de gimnàstica artística del pavelló del Raval i la pista d’atletisme del poliesportiu de Gandia. Són 3 lots diferents per a cada instal·lació i el total del contracte són 35.000 euros per al pavelló del poliesportiu municipal, 8.400 euros per a la sala artística i 9.500 euros per a la pista d’atletisme.

El projecte tindrà una garantia de la infraestructura ampliada fins als set anys. Morant ha destacat que això “_ens dóna la seguretat que serà un bon material, un servici millorat i durador. A més, es tindrà el manteniment de tots els nous sistemes durant els primers dos anys_”.

Encara que s’ha començat amb les millores del pavelló del poliesportiu, es continuarà amb la pista d’atletisme i després amb la sala de gimnàstica artística del pavelló del Raval.